HU Az Európai Unió Hivatalos Lapja C 234/47

P8_TA(2014)0018

Az Európai Globalizációs Alkalmazkodási Alap igénybevétele: Románia EGF/2012/010 RO/MECHEL referenciaszámú kérelme

Az Európai Parlament 2014. szeptember 17-i állásfoglalása az Európai Globalizációs Alkalmazkodási Alapnak az Európai Parlament, a Tanács és a Bizottság közötti, a költségvetési fegyelemről, a költségvetési ügyekben való együttműködésről és a hatékony és eredményes pénzgazdálkodásról szóló, 2013. december 2-i intézményközi megállapodás 13. pontja alapján történő igénybevételéről szóló európai parlamenti és tanácsi határozatra irányuló javaslatról (Románia „EGF/2012/010 RO/Mechel” referenciaszámú kérelme) (COM(2014)0255 – C8-0088/2014 – 2014/2043(BUD))

(2016/C 234/13)

Az Európai Parlament,

— tekintettel a Bizottságnak az Európai Parlamenthez és a Tanácshoz intézett javaslatára (COM(2014)0255 – C8–0088/2014),

— tekintettel az Európai Globalizációs Alkalmazkodási Alap létrehozásáról szóló, 2006. december 20-i 1927/2006/EK európai parlamenti és tanácsi rendeletre (1) (EGAA-rendelet),

— tekintettel a 2014–2020-as időszakra vonatkozó többéves pénzügyi keretről szóló 2013. december 2-i 1311/2013/EU, Euratom tanácsi rendeletre (2), és különösen annak 12. cikkére,

— tekintettel az Európai Parlament, a Tanács és a Bizottság közötti, a költségvetési fegyelemről, a költségvetési kérdésekben való együttműködésről és a hatékony és eredményes pénzgazdálkodásról szóló 2013. december 2-i intézményközi megállapodásra (3), (2013. december 2-i intézményközi megállapodás) és különösen annak 13. pontjára,

— tekintettel a 2013. december 2-i intézményközi megállapodás 13. pontjában említett háromoldalú egyeztetésre,

— tekintettel a Foglalkoztatási és Szociális Bizottság levelére,

— tekintettel a Regionális Fejlesztési Bizottság levelére,

— tekintettel a Költségvetési Bizottság jelentésére (A8-0008/2014),

A. mivel az Unió létrehozta a jogalkotási és költségvetési eszközöket ahhoz, hogy további támogatást nyújtson a világkereskedelem fő strukturális változásainak következményei által sújtott munkavállalóknak, és támogassa újbóli munkaerő-piaci beilleszkedésüket;

B. mivel az Unió által az elbocsátott munkavállalók részére nyújtott pénzügyi segítségnek dinamikusnak kell lennie, és azt a lehető leggyorsabban és leghatékonyabban kell rendelkezésre bocsátani, összhangban a 2008. július 17-i egyeztető ülésen elfogadott európai parlamenti, tanácsi és bizottsági közös nyilatkozattal, és kellően figyelembe véve a 2013. december 2-i intézményközi megállapodást az EGAA igénybevételéről szóló határozatok elfogadása tekintetében;

C. mivel 1 513 munkavállaló a 2012. június 20. és a 2012. október 20. közötti referencia-időszakban bekövetkezett elbocsátását követően (1 441 elbocsátásra a referencia-időszak alatt és után a Mechel Câmpia Turzii vállalatnál, 72 elbocsátásra pedig a Mechel Reparatii Targoviste vállalatnál került sor) Románia benyújtotta az EGAA-ból nyújtott pénzügyi hozzájárulás iránti „EGF/2012/010 RO/Mechel” kérelmet, amelyben 1 000 munkavállalóra vonatkozóan folyamodott az EGAA által társfinanszírozott intézkedések keretében való támogatásért;

D. mivel a román hatóságok azzal érvelnek, hogy a Mechel Câmpia Turzii vállalatnál történt elbocsátások nem voltak előre láthatóak; mivel a vállalat több intézkedést is hozott a személyzeti költségek csökkentése érdekében, azonban ezek nem jelentettek megoldást a vállalat pénzügyi problémáira, ezért az a csoportos létszámleépítés mellett döntött;

E. mivel a támogatásra jogosult munkavállalók 72,8 %-a férfi és 27,2 %-a nő; mivel a munkavállalók 87,9 %-a 25 és 54 év közötti, 11,2 %-uk pedig 55 és 64 év közötti;

F. mivel az elbocsátottak 44,9 %-a gépkezelő és futószalagi munkás, 21,7 %-a szakképzettséget igénylő ipari foglalkoztatott, 9,1 %-a műszerész vagy hasonló munkakörben dolgozó foglalkoztatott, 8,1 %-a pedig irodai alkalmazott;

G. mivel a kérelem megfelel az EGAA-rendeletben meghatározott támogathatósági kritériumoknak;

1. egyetért a Bizottsággal abban, hogy az EGAA-rendelet 2. cikkének a) pontjában foglalt feltételek teljesülnek, és hogy ezért Románia jogosult a rendelet értelmében nyújtandó pénzügyi hozzájárulásra;

2. tudomásul veszi, hogy a román hatóságok 2012. december 21-én benyújtották az EGAA-ból folyósítandó pénzügyi hozzájárulásra irányuló kérelmet, és ennek értékelését a Bizottság 2014. május 7-én tette hozzáférhetővé; sajnálatosnak tartja a hosszú, 17 hónapos értékelési időszakot, és hogy a 2012 és 2014 közötti időszak inflációs rátája miatt a vásárlóerő csökkent; felhívja a Bizottságot, hogy a jövőbeli hasonló helyzetek elkerülése érdekében tegyen javaslatot intézkedésekre;

3. hangsúlyozza, hogy a munkaerő-piaci feltételek az elmúlt tizenhét hónapban némileg módosultak, és úgy véli, hogy a 2014-es gazdasági és pénzügyi helyzet alapján további elemzést kell előirányozni;

4. úgy véli, hogy az SC Mechel Câmpia Turzii SA-nál és egy továbbfeldolgozó vállalatnál (az SC Mechel Reparatii Targoviste SRL-nél) bekövetkezett elbocsátások összefüggésben vannak a világkereskedelemben a globalizáció hatására bekövetkezett jelentős strukturális változásokkal, mivel a kész- és félkész acéltermékek gyártásának ágazata, amelyben a Mechel Câmpia Turzii és a Mechel Reparatii Targoviste vállalatok tevékenykedtek, súlyos gazdasági csapást szenvedett el az acéltermékek szektorában az Unió piaci részesedésének gyors csökkenése, ugyanakkor más országok, például Kína piaci részesedésének növekedése következtében; rámutat, hogy ez az eset is bizonyítja, hogy a versenyképesség fenntartása érdekében uniós szintű stratégiát kell kidolgozni az acélipart illetően;

5. megjegyzi, hogy a szóban forgó 1 513 elbocsátás jelentős hatást gyakorolt a helyi munkaerőpiacra, mivel – 2012 júniusában 1 837 alkalmazottal – a Mechel Câmpia Turzii volt a térség legnagyobb munkaadója, és a környék munkavállalóinak mintegy harmadát foglalkoztatta, és sajnálatát fejezi ki amiatt, hogy az elbocsátások következtében a munkanélküliek száma a Câmpia Turzii térségben több mint kétszeresére nőtt; megállapítja továbbá, hogy a helyi munkaerőpiac rendkívül korlátozott, mivel Câmpia Turzii térségében a munkanélküliségi arány általában 5 % körüli, és a betölthető álláshelyek aránya is igen alacsony (0,5 % alatti) (4).

6. az acéliparral kapcsolatosan rámutat, hogy a mai napig öt EGAA-kérelmet nyújtottak be, amelyek közül négy kérelem célja azoknak az elbocsátott munkavállalóknak támogatást nyújtani, akik a globalizáció hatására a világkereskedelemben bekövetkezett fő strukturális változások következtében váltak munkanélkülivé (5), egy kérelem pedig azoknak a támogatására irányul, akik közvetlenül a globális pénzügyi és gazdasági válság következtében veszítették el munkájukat (6);

7. tudomásul veszi, hogy a 250 kiválasztott munkavállaló számára folyósítandó 15 000 eurós összeg az önálló tevékenységek indításához nyújt támogatást; sajnálatát fejezi ki amiatt, hogy a támogatásra jogosult munkavállalók mindössze egynegyede részesülhet ebből a támogatásból;

8. üdvözli, hogy a munkavállalók gyors támogatása érdekében a román hatóságok úgy határoztak, hogy a személyre szabott szolgáltatások végrehajtását már 2013. március 1-jén, jóval a javasolt összehangolt csomagra vonatkozó EGAA-támogatás odaítéléséről szóló végleges határozat előtt megkezdik;

9. nagy érdeklődéssel várja az elbocsátott munkavállalók részvételével létrehozandó és fejlesztendő szövetkezetet, és annak eredményeit;

10. tudomásul veszi, hogy a társfinanszírozandó, személyre szabott szolgáltatások összehangolt csomagja olyan intézkedéseket foglal magában a 1 000 elbocsátott munkavállaló újbóli munkaerő-piaci beilleszkedése céljából, mint a pályaorientáció és a tanácsadás, a szakképzés és a szakmai gyakorlat, segítségnyújtás önálló tevékenység kezdéséhez, gyártási helyszín bérlése és bérleti díj fizetése a projekt időtartama során, utazási és interjún való részvételi hozzájárulás, valamint napidíj és szakmai gyakorlati támogatás, illetve mentorálás a munkahelyi beilleszkedést követően;

11. felhívja a román hatóságokat annak biztosítására, hogy a szövetkezet tagjainak kiválasztásakor teljes mértékben tartsák tiszteletben a megkülönböztetésmentesség és az esélyegyenlőség elvét; ezen túlmenően felszólít a szociális partnerekkel való folyamatos konzultációra és a folyamatba való bevonásukra;

12. üdvözli, hogy a Román Nemzeti Foglalkoztatási Ügynökség (ANOFM) és a Kolozs Megyei Foglalkoztatási Ügynökség (AJOFM Cluj), valamint az egyéb helyi és regionális hatóságok, szakszervezetek és vállalkozások egy szövetkezethez fognak kapcsolódni, amely azért jön létre, hogy a „Segítségnyújtás önálló tevékenység kezdéséhez” intézkedés keretében segítse a támogatásra jogosult munkavállalókat, és hogy az EGAA végrehajtása és az EGAA-hoz való hozzáférés tekintetében a nők és a férfiak egyenlőségét szem előtt tartó politikát és a megkülönböztetésmentesség elvét fogják alkalmazni;

13. megjegyzi, hogy Románia korábbi kérelmeihez képest magasabb a munkavállalók nyilvántartásbavételi költsége; megállapítja továbbá, hogy a tájékoztatás és a népszerűsítés teljes becsült költsége 70 000 EUR, és hogy ennek eredményeképpen javulnia kell az EGAA-hozzájárulás ismertségének és az Unió által abban játszott szerep nagyobb nyilvánosságának;

14. emlékeztet annak fontosságára, hogy a munkavállalók munkavállalási esélyeit személyre szabott képzések és a szakmai karrierjük során megszerzett készségek és kompetenciák elismerése révén javítsák; elvárja, hogy az összehangolt csomag keretében biztosított képzést ne csak az elbocsátott munkavállalók szükségleteihez, hanem a tényleges üzleti környezethez is igazítsák hozzá;

15. megállapítja, hogy az EGAA-ból finanszírozandó, személyre szabott szolgáltatások összehangolt csomagjával kapcsolatos tájékoztatás információkat tartalmaz arra vonatkozólag, hogy e szolgáltatások milyen módon egészítik ki a strukturális alapokból finanszírozott tevékenységeket; hangsúlyozza, hogy a román hatóságok által nyújtott megerősítés szerint a támogatható intézkedésekre más uniós pénzügyi eszközből nem folyósítanak támogatást; megismétli a Bizottsághoz intézett, arra irányuló felhívását, hogy az éves jelentések a jelenlegi szabályok teljes körű tiszteletben tartásának biztosítása érdekében tartalmazzák a fenti adatok összehasonlító értékelését, és hogy ne forduljanak elő átfedések az Unió által finanszírozott szolgáltatások között;

16. kéri az érintett intézményeket, hogy tegyék meg a szükséges erőfeszítéseket az eljárási intézkedések javítására az EGAA igénybevételének felgyorsítása érdekében; nagyra értékeli a Parlament támogatások kiutalásának felgyorsítására irányuló kérelme nyomán a Bizottság által bevezetett továbbfejlesztett eljárást, amelynek célja, hogy a Parlament és a Tanács számára az EGAA-kérelem támogathatóságáról szóló bizottsági értékelést az EGAA igénybevételére irányuló javaslattal együtt nyújtsák be; hangsúlyozza, hogy az új EGAA- rendeletben (7) tovább tökéletesedik majd az eljárás, és az EGAA hatékonyabbá, átláthatóbbá és láthatóbbá válik;

17. hangsúlyozza, hogy az EGAA-rendelet 6. cikkével összhangban biztosítani kell, hogy az EGAA segítse az elbocsátott egyéni munkavállalók újbóli stabil foglalkoztatását; hangsúlyozza továbbá, hogy az EGAA kizárólag olyan aktív munkaerő-piaci intézkedések társfinanszírozásában vehet részt, amelyek hozzájárulnak a tartós, hosszú távú foglalkoztatáshoz; megismétli, hogy az EGAA-ból nyújtott támogatás nem helyettesítheti sem azokat az intézkedéseket, amelyek meghozatala a vállalatok feladata a nemzeti jog vagy a kollektív szerződések értelmében, sem a vállalatok vagy ágazatok szerkezetátalakítására irányuló intézkedéseket;

18. üdvözli az EGAA-ról szóló új rendelet elfogadását, amely tükrözi a Parlament és a Tanács között elért megállapodást, mely szerint újra bevezetik a válsághoz kapcsolódó igénybevétel kritériumát, 60 %-ra növelik a javasolt intézkedések becsült összköltségéhez nyújtott uniós pénzügyi hozzájárulást, az értékelésre és a jóváhagyásra rendelkezésre álló idő lerövidítése révén növelik az EGAA-kérelmek feldolgozásának hatékonyságát a Bizottságban, a Parlamentben és a Tanácsban, az önálló vállalkozók és a fiatalok bevonásával szélesítik a támogatásra jogosult intézkedések és kedvezményezettek körét, valamint támogatják az új vállalkozások létrehozását elősegítő kezdeményezéseket;

19. jóváhagyja az ezen állásfoglaláshoz mellékelt határozatot;

20. utasítja elnökét, hogy a Tanács elnökével együtt írja alá ezt a határozatot, és gondoskodjon közzétételéről az Európai Unió Hivatalos Lapjában;

21. utasítja elnökét, hogy ezt az állásfoglalást a mellékletekkel együtt továbbítsa a Tanácsnak és a Bizottságnak.

(1) HL L 406., 2006.12.30., 1. o.

(2) HL L 347., 2013.12.20., 884. o.

(3) HL C 373., 2013.12.20., 1. o.

(4) A betölthető álláshelyek aránya az üres álláshelyek százalékos arányát méri az összes betöltött és betöltetlen álláshelyhez képest. 2012 harmadik negyedévében az EU-28-ban a betölthető álláshelyek becsült aránya a NACE Rev. 2 rendszer B–S-ig terjedő nemzetgazdasági ágaiban (ipar, építőipar, szolgáltatások) 1,4 % volt.

(5) EGF/2009/022/ BG/Kremikovtsi AD (a kérelmet a Bizottság elutasította), EGF/2013/002 BE/Carsid (a kérelmet 2013. április 2-án nyújtották be a Bizottságnak), EGF/2013/007 BE Duferco-NLMK (a kérelmet 2013. szeptember 27-én nyújtották be a Bizottságnak).

(6) EGF/2010/007 AT/Steiermark és Niederösterreich. A 2011. szeptember 27-i 2011/652/EU határozat (HL L 263., 2011.10.7., 9. o.).

(7) Az Európai Parlament és a Tanács 2013. december 17-i 1309/2013/EU rendelete az Európai Globalizációs Alkalmazkodási Alapról (2014–2020) és az 1927/2006/EK rendelet hatályon kívül helyezéséről (HL L 347., 2013.12.20., 855. o.).